Хэшээл\_2

Сэдэб: Морфологи

Д-57. *1. Уншагты.*

Дэлхэйн хүн зон адли бэшэ. Һайн һайхан ба муу мушхуу һанаатайшье хүнүүд али олон ха юм. Мүнөө сагта олон хүн түрэл нютагһаа гаража ошоод, ондоо нютагта ажаһууна. Тиигэбэшье хүн өөрынгөө түрэһэн нютагаа, эхэ эсэгынгээ тоонто мартаха ёһогүй.

Түрэһэн, үндыһэн тоонто нютагаа тоохогүй, эрьехэгүй гээшэмнай тон буруу ябадал болоно. Теэд зарим хүнүүд нютагһаа хэдышье холо, хэдышье сүлөөгүй байгаа һаа, нютагаа ерэжэ, урин шарайень хаража, мүргэжэ, шүтэжэ ошодог юм. Тон ерэжэ шадахагүй һаа, ажаһууһан нютагтаа хандан зальбаржа, нютагаа һайханаар һанажа, дурсажа байдаг.

Ондоо газарта ошоод байһан нютагынь түшэһэн нютагынь болоно. Ажаһууһан нютагтаа баһал мүргэхэ, шүтэхэ, нэрыень дээрэ үргэжэ ябаха ёһотой. Түрэһэн ба түшэһэн нютагтаа шүтэжэ, мүргэжэ ябаһан хүн аргагүй харууһалгатай байдаг юм лэ. Тиимэһээ ажабайдалынь, үри хүүгэдынь, хүсэһэн хэрэгүүдынь урагшатай байдаг.

*2. Тус текстын гол бодол элирүүлэгты.*

*3. Текстдэ нэрэ үгэгты.*

*4. Тус текстын үгэнүүд сооһоо туһалагша хэлэлгын хубинуудта хабаатай үгэнүүдые тэмдэглэгты.*